ગુજરાતી સમાચાર: ક્રાફ્ટ હેઇન્ઝ સોદામાં ટેક્સનો 'ટ્વિસ્ટ': કોકા-કોલા પ્રબળ દાવેદાર | Coca Cola Set To Add Fizz To Complan Now - Corporates | I Am Gujarat
Gujarati News Corporates ક્રાફ્ટ હેઇન્ઝ સોદામાં ટેક્સનો 'ટ્વિસ્ટ': કોકા-કોલા પ્રબળ દાવેદાર
ક્રાફ્ટ હેઇન્ઝ સોદામાં ટેક્સનો 'ટ્વિસ્ટ': કોકા-કોલા પ્રબળ દાવેદાર
Published: Sep 10, 2018 09:11 am IST
અરિજિત બર્મન/રત્ના ભૂષણ
મુંબઈ/નવી દિલ્હી:થમ્સ અપ સહિત પારલેની બેવરેજ બ્રાન્ડ્સ ખરીદ્યા પછી 20 વર્ષે કોકા-કોલા ભારતમાં બીજા મોટા એક્વિઝિશનની તૈયારીમાં છે. કોમ્પ્લાન, નાયસિલ સહિતની બ્રાન્ડ્સ ધરાવતી ક્રાફ્ટ હેઇન્ઝના ભારત ખાતેના કન્ઝ્યુ બ્રાન્ડ પોર્ટફોલિયોને ખરીદવાની સ્પર્ધામાં કોકા-કોલા સૌથી આગળ છે. સૂત્રોના જણાવ્યા અનુસાર સોદો ₹4,000-5,000 કરોડમાં થવાનો અંદાજ છે.
ETએ છઠ્ઠી સપ્ટેમ્બરે જણાવ્યું હતું કે, ક્રાફ્ટ હેઇન્ઝને ખરીદવા માત્ર બે કંપની કોકા-કોલા અને ઝાયડસ કેડિલા ગ્રૂપ દોડમાં છે. જોકે, એપેક્સ અને આર્પવૂડ પાર્ટનર્સનું પ્રાઇવેટ કોન્સોર્ટિયમ આખરી રાઉન્ડમાં સરપ્રાઇઝ બિડર તરીકે ઊપસ્યું હતું. જોકે, ક્રાફ્ટ હેઇન્ઝે સોદાની આખરી શરતોમાં ફેરફાર કર્યા પછી કોકા-કોલા નંબર-1 દાવેદાર તરીકે ઊપસી છે. ક્રાફ્ટ હેઇન્ઝે અણધાર્યા નિર્ણયના ભાગરૂપે યુરોપની હોલ્ડિંગ કંપની વેચવાનો નિર્ણય લીધો હતો.
આ કંપની ભારત ખાતેના બિઝનેસનું સંચાલન કરે છે. ક્રાફ્ટ હેઇન્ઝે યુરોપની હોલ્ડિંગ કંપનીનું ટેક્સ નુકસાન એક્વિઝિશન કરનાર કંપની વેઠે તેવી માંગણી કરી છે. અગાઉ કંપની માત્ર ભારત ખાતેનો બિઝનેસ અને કન્ઝ્યુ બ્રાન્ડ્સ વેચવાની યોજના ધરાવતી હતી.
ક્રાફ્ટ હેઇન્ઝે બિડર્સને જણાવ્યું હતું કે, તે યુરોપની કંપની (જે ઇટલીમાં રજિસ્ટર્ડ છે)નો બિઝનેસ ડિમર્જ કરશે અને ભારત સિવાયના તમામ બિઝનેસને શેલ કંપનીમાં ફેરવશે. જેમાં ભારત ખાતેના રોકાણ અને યુરોપિયન બિઝનેસ સાથે સંકળાયેલા ₹500-600 કરોડના ટેક્સ નુકસાનને રાખવામાં આવશે.
કેપિટલ ગેઇન્સ અને રાઉન્ડ ટ્રિપિંગ અંગેની નિયમન સંબંધી અનિશ્ચિતતાને કારણે ભારતીય બિઝનેસ માટે બિડ કરનારી કંપનીઓ શરતી ઓફર્સ સુપરત કરશે અથવા સ્પર્ધામાં ભાગ નહીં લે. ઉલ્લેખનીય છે કે, ભારતમાં મોટા ભાગની આવક મેળવતી હોય તેવી વિદેશી કંપની ખરીદવા માટે RBIની મંજૂરી જરૂરી છે.
વિશ્લેષકોના મતે ટેક્સ સંબંધી વળાંકને પગલે ક્રાફ્ટ હેઇન્ઝના એક્વિઝિશન માટે કોકા-કોલાની સ્થિતિ મજબૂત બની છે. કારણ કે કોકા-કોલા યુરોપમાં નોંધપાત્ર બિઝનેસ ધરાવે છે. ઉલ્લેખનીય છે કે, ક્રાફ્ટ હેઇન્ઝના પ્રોડક્ટ પોર્ટફોલિયોની મંદ વૃદ્ધિ અને ઊંચા વેલ્યુએશનને કારણે ડેનોન, ટાટા જૂથ, નેસ્લે, વિપ્રો કન્ઝ્યુ, ડાબર, ઇમામી અને ITC એક્વિઝિશનની દોડમાંથી ખસી ગયા હતા.